**Odôvodnenie nerozdelenia predmetu zákazky na časti**

Podrobná špecifikácia Sofvérových podporných služieb AFIS/Eurodac je uvedená v opise predmetu zákazky, tvoriacom prílohu súťažných podkladov.

Podľa § 28 ods. 1 zákona o verejnom obstarávaní: *„Verejný obstarávateľ a obstarávateľ môžu rozdeliť zákazku alebo koncesiu na samostatné časti, pričom v oznámení o vyhlásení verejného obstarávania, oznámení použitom ako výzva na účasť alebo v oznámení o koncesii určia veľkosť a predmet takýchto častí a uvedú, či ponuky možno predložiť na jednu časť, niekoľko častí alebo všetky časti.“*

Podľa § 28 ods. 2 zákona o verejnom obstarávaní: *„Ak verejný obstarávateľ nerozdelí zákazku na časti, odôvodnenie uvedie v oznámení o vyhlásení verejného obstarávania alebo v  súťažných podkladoch; táto povinnosť sa nevzťahuje na zadávanie koncesie.“*

Keďže rozdelenie zákaziek na časti môže zvýšiť hospodársku súťaž, verejní obstarávatelia a osoby podľa § 8 ods. 1 zákona o verejnom obstarávaní by sa mali rozhodnúť, či pri zadávaní nadlimitného postupu zadávania zákazky zadajú zákazku ako celok alebo ju rozdelia do jednotlivých častí. Pri svojich úvahách by mali posúdiť predmet zákazky z rôznych hľadísk. V prvom rade je vhodné zohľadniť kvantitatívne hľadisko, teda či veľkosť zákazky vyhovuje výrobnej kapacite malých a stredných podnikov, resp. jej rozdelenie na časti by lepšie zodpovedalo schopnostiam malých a stredných podnikov. Zároveň je žiaduce za týmto účelom vyhodnotiť aj kvalitatívne hľadisko, teda či obsah predmetu zákazky zodpovedá špecializovanej oblasti, ktorou sa malé a stredné podniky zaoberajú. Verejní obstarávatelia by taktiež mali vziať do úvahy technické a hospodárske hľadisko predmetu zákazky.

Verejný obstarávateľ (ďalej aj ako „VO“) pred vyhlásením zákazky zvážil skutočnosť, že rozdeľovaním zákaziek na časti sa v prvom rade sleduje podpora prístupu malých a stredných podnikov (ďalej len „MSP“) k verejným zdrojom, že sa tým môže zvýšiť hospodárska súťaž a že ďalším benefitom rozdelenia zákazky na časti môže byť podpora miestnej zamestnanosti, podpora konkurenčného prostredia, a teda napomáhanie ďalším podnikateľom v účasti na verejných obstarávaniach a redukcia závislosti od jedného dodávateľa. Zákon č. 343/2015 Z. z. o verejnom obstarávaní (ďalej aj ako „ZVO“) nestanovuje pri nadlimitných postupoch zadávania zákaziek povinnosť rozdeliť predmet zákazky na jednotlivé časti, no ukladá verejným obstarávateľom povinnosť v prípade nerozdelia predmetu zákazky na samostatné časti, túto skutočnosť náležite odôvodniť v nadväznosti na deklarovanú podporu MSP. Vo výkladovom stanovisku č. 2/2018 Úradu pre verejné obstarávanie (ďalej len „ÚVO“), ktoré predstavuje záväzný ustálený právny názor ÚVO tento uvádza, že cenným nástrojom, ktorý môže uľahčiť rozhodnutie, či zákazku na časti rozdeliť alebo nie, sa môžu stať skúsenosti z predchádzajúcich plnení. Z časového hľadiska ide o práce a služby, ktoré budú poskytované kontinuálne počas 48 mesiacov, mnohé simultánne, t. j. časová súvislosť predmetu zákazky je zachovaná.

Rozdelenie predmetu zákazky na časti je technicky a procesne nerealizovateľné a mohlo by ohroziť implementáciu Projektu ako takého, a to z nasledujúcich dôvodov:

I. Technické dôvody: Rozdelenie jednotlivých častí diela a služieb, ktoré úzko spolupracujú by zvýšilo verejnému obstarávateľovi náklady a negarantovalo by to kompatibilitu a vzájomné fungovanie komponentov centrálneho systému. Systém je možné prevádzkovať na rôznych technologických platformách a preto je úlohou úspešného uchádzača garantovať fungovanie všetkých častí ako celku, a to aj voči externým systémom prevádzkovaných EU Agentúrou euLISA. Pri rozdelení zákazky na časti by nebolo možné garantovať vyššie uvedené fungovanie centrálneho systému ako celku, nakoľko v prípade rôznych dodávateľov by hrozilo použitie rôznych platforiem aplikujúcich odlišné spôsoby integrácie na rôznych vrstvách. Rovnako tak poskytovanie služieb spojených s prevádzkou systému ako aj vykonávanie malého zmien systému rôznymi dodávateľmi, by mohlo ovplyvniť jeho funkčnosť, ako aj jeho záruku. V prípade rozdelenia zákazky, by bolo pre verejného obstarávateľa technicky náročné identifikovať a uplatniť si vadu konkrétnej časti systému. Obdobne by rozdelením predmetu zákazky na časti mohlo dôjsť k reálnemu ohrozeniu záruky k dodanému systému a službám. Dodávateľ poskytuje záruku, ako aj podporu k jednotlivým komponentom (SW a HW komponentom), ktoré sú však súčasťou jedného funkčného celku.

II. Časové dôvody: Pri samostatných verejných obstarávaniach (resp. pri rozdelení predmetu zákazky na časti) by v prípade komplikácií v jednom z nich, boli blokované aktivity v druhom. Zároveň by sa ohrozovali ostatné, už obstarané aktivity v rámci Projektu. Najmä s ohľadom na charakter Projektu, je časový faktor veľmi dôležitý a nezanedbateľný. Oneskorenie, spôsobené prieťahmi v obstaraní v prípade delenia na časti, môže mať za následok až zmarenie celého Projektu.

Verejný obstarávateľ pri definovaní rozsahu predmetu zákazky berie do úvahy aj zložitý spôsob financovania predmetu zákazky. Výsledkom verejného obstarávania je uzatvorenie Rámcovej dohody, ktoré svojim nastavením zohľadňuje zdroje financovania (kofinancovanie v rámci Programu ISF-Police, AMIF a vlastné zdroje verejného obstarávateľa). Vzhľadom na uvedený komplikovaný spôsob financovania predmetu zákazky, ako aj samotný charakter predmetu zákazky (jednotlivé plnenia, ktoré spolu nevyhnutne súvisia), by bolo rozdelenie predmetu zákazky tak po právnej, technickej, procesnej, finančnej stránke, ako aj z hľadiska dosiahnutia základných cieľov a účelu verejného obstarávania, neúčelné. Nerozdelenie predmetu zákazky na časti je opodstatnené a odôvodnené a nepredstavuje porušenie princípov verejného obstarávania.